2 van 3 moordbeskuldigdes weer vas oor nóg 'n moord | Maroela Media
Van links is Shaun Oosthuizen (38), Mandy Vorster (47) en Johnny du Plooy (28). Foto met vergunning van Laevelder.
Twee van die drie verdagtes wat borgtog toegestaan is nadat hulle in hegtenis geneem is in verband met die wrede moord op Hetta Potgieter, is weer in hegtenis geneem in verband met nog 'n moord.
Johnny du Plooy (28), Shaun Oosthuizen (38) en Mandy Vorster (47) is in Julie in hegtenis geneem in verband met die moord op die 85-jarige Potgieter nadat haar liggaam op 9 Julie in haar selfsorgeenheid by die Macadamia-versorgingsoord in Nelspruit in Mpumalanga gevind is.
Die verdagtes is in 'n karavaanpark in Krugersdorp in hegtenis geneem waarna hulle na Nelspruit geneem is. Hulle is op 3 Augustus in die Nelspruit-landdroshof op borgtog van R2 000 elk vrygelaat.
Die polisie het bevestig Du Plooy en Oosthuizen is intussen Woensdagaand weer in Krugersdorp in hegtenis geneem, dié keer in verband met die moord op 'n bejaarde vrou in Alberton.
Die verdagtes toe hulle die eerste keer in hegtenis geneem is. (Foto verskaf aan Maroela Media)
Hulle sal na verwagting Maandag in die hof verskyn. Die moontlikheid word ook ondersoek dat hulle met tot ses moorde verbind kan word.
Maroela Media het vroeër berig Potgieter se liggaam is aangetref met haar hande vasgebind en 'n voorwerp om haar nek gebind. Haar liggaam is in die badkamer gevind. Daar is glo R10 000 kontant van Potgieter gesteel. Sy het die geld by haar gehad om haar maandelikse betalings te doen.
Al drie verdagtes is veronderstel om op 26 Oktober weer in die Nelspruit-landdroshof te verskyn in verband met die moord op Potgieter.
Die Laevelder het destyds tydens die drie se borgtogaansoeke berig dat Oosthuizen sewe vorige veroordelings het vir diefstal. Vorster het vier vorige veroordelings, waaronder aanranding. Du Plooy het geen vorige veroordelings nie.